Er du tørstig efter en kop 'katte-latté' eller sulten efter en sød 'miaoffing' til dessert, er der nu råd at hente i København. Her har en kinesisk kvinde netop åbnet Danmarks første katte-café.

- Jeg synes, at folk, der ikke selv har kat derhjemme, skal have lov at kæle med min kat, siger indehaveren med det passende navn, Miao Hansen.

Læs også : VIDEO Sådan får du bedst slagtet kanin på gaflen

På Café Miao løber tre katte rundt og er klar til at blive nusset, strøget og aet af kunderne. Det er meningen, at flere katte skal flytte ind senere, men det er ikke tilladt at medbringe sin egen kat.

Ingen katte i køkkenet

Café Miao serverer både kaffe og diverse madretter, men dyrene bliver holdt helt ude af køkkenet. Katte-caféen ligger på den hektiske H.C. Andersens Boulevard i København og er klar til at tage imod kunder, der har haft en travl dag.

- Det er videnskabeligt bevist, at 15 minutters kælesession med en kat kan være afstressende, siger Miao Hansen.

Læs også : VIDEO 500 kilo is og kæmpe isterninger skal køle Zoo's isbjørne ned

- Nogen synes, det er meget spændende med en kattecafé, og nogle synes, det er lidt skørt, siger hun.

Hun tror på, at konceptet kan blive en stor succes, ligesom flere steder i udlandet.